**J e g y z ő k ö n y v**

Készült Táborfalva Nagyközség Önkormányzat Képviselő testületének

2017.október 12-én tartott rendkívüli üléséről.

Jelen vannak: Tóth Bertalan polgármester

Birinyi András alpolgármester

Halupka Miklós

Kiss Eszter

Nagy András

Polyák Csaba

Szagri László képviselők

Kundra Erika jegyző

Tóth Bertalan polgármester: Köszönti a megjelenteket, megállapítja, hogy a Képviselő-testület határozatképes a 6 fő képviselő közül 5 fő jelen van, Polyák Csaba képviselő jelezte, hogy késni fog az ülésről. A Képviselő-testület jelenlévő tagjainak száma 6 fő.

Jegyzőkönyv hitelesítőnek Birinyi András alpolgármestert és Szagri László képviselőt javasolja, melyet a Képviselő-testület egyhangúan elfogadott.

Ezt követően javaslatot tesz a napirendi pontokra az írásban megküldött meghívó alapján.

A napirendet a Képviselő-testület az alábbiak szerint egyhangúan megszavazta:

N a p i r e n d : 1.) ,,Táborfalva Orvosi és Fogorvosi rendelő felújítása ”

tárgyú közbeszerzési eljárás eredményének megállapítása

Előadó: Polgármester

2.) II. számú háziorvosi körzet betöltésével kapcsolatos döntés

Előadó: Polgármester

I. Napirendi pont tárgya: ,,Táborfalva Orvosi és Fogorvosi rendelő felújítása ”

tárgyú közbeszerzési eljárás eredményének megállapítása

*( Előterjesztés a jegyzőkönyvhöz mellékelve)*

Napirend előadója: Tóth Bertalan polgármester

Tóth Bertalan polgármester: Az orvosi és fogorvosi rendelő felújítása ügyében közbeszerzési eljárást indított az önkormányzat. Öt vállalkozásnak küldték meg ezzel kapcsolatban az ajánlattételi felhívást. A meghatározott ajánlattételi határidőig öt ajánlattevő nyújtotta be ajánlatát, melyeket az értékelő bizottság megvizsgált. A bizottság megállapította, hogy a legjobb ár-érték arányt tartalmazó árajánlat benyújtója a SCHÖN-BAU Kft, mely ajánlatának elfogadására és nyertesként történő kihirdetésére tesz javaslatot.

A következő legalacsonyabb összegű ajánlattevő a PATINA Építő Zrt, mely ajánlattevővel a nyertes visszalépése esetén szerződést köt az önkormányzat.

Kéri a képviselők észrevételeit, javaslatait.

Képviselők részéről hozzászólás nem lévén a polgármester a közbeszerzésekről szóló

2015. évi CXLIII törvény 26 § (5) bekezdése alapján névszerinti szavazást rendel el. Szavazásra teszi fel az orvosi és fogorvosi rendelő felújítására megindított közbeszerzési eljárást lezáró döntésről szóló határozati javaslatot.

A jegyző abc sorrendben felolvassa a képviselők neveit és kéri igen vagy nem nyilatkozatukat:

Birinyi András IGEN

Halupka Miklós IGEN

Kiss Eszter IGEN

Nagy András IGEN

Szagri László IGEN

Tóth Bertalan IGEN

Polgármester megállapítja a névszerinti szavazás eredményét, mely szerint a Képviselő-testület 6 igen szavazattal – egyhangúan – az alábbi határozatot hozta:

**71/2017.(X.12.) H a t á r o z a t**

**Táborfalva Nagyközség Önkormányzat Képviselő-testülete a** **Belügyminisztérium önkormányzati feladatellátást szolgáló fejlesztések támogatása pályázat forrás keretében BMÖGF/107-9/2017 azonosítójú támogatói okirat alapján megvalósuló „Táborfalva *Orvosi és Fogorvosi rendelő felújítása”* tárgyban a közbeszerzésekről szóló 2015. évi CXLIII. törvény harmadik rész 115 § (1) bekezdésében rögzített feltételek fennállása alapján, hirdetmény közzététele nélkül, ajánlattételi felhívás közvetlen megküldésével indított, nemzeti nyílt közbeszerzési eljárást eredményesnek minősíti.**

**Nyertes ajánlattevőnek a SCHÖN-BAU Kft.(2376. Hernád Váradi u.1.) mint az ajánlatok közül legjobb ár-érték arányú ellenszolgáltatást tartalmazó ajánlatot adót hirdeti ki.Ajánlati ár: 20.158.272 Ft + áfa, azaz húszmillió százötvennyolcezer kettőszázhetvenkettő forint + Áfa**

**Az eljárásban a következő legjobb ár-érték arányú ajánlattevő a PATINA Építő Zrt (2370. Dabas Kölcsey u.6/a) mely ajánlattevővel a nyertes visszalépése esetén az Önkormányzat, mint ajánlatkérő szerződést köt. Ajánlati ár: 21.726.270 Ft + Áfa, azaz huszonegymillió hétszázhuszonhatezer kettőszázhetven forint + Áfa.**

**Képviselő –testület felhatalmazza Tóth Bertalan polgármestert, hogy a nyertes ajánlattevővel a szerződést az Önkormányzat nevében megkösse.**

**Határidő: Közbeszerzési eljárás szerint**

**Felelős: polgármester**

II. Napirendi pont tárgya: II. számú háziorvosi körzet betöltésével kapcsolatos döntés

*( Előterjesztés a jegyzőkönyvhöz mellékelve)*

Napirend előadója: Tóth Bertalan polgármester

Tóth Bertalan polgármester: Régóta próbálkozik az önkormányzat a II. számú háziorvosi körzet betöltésével. Az elmúlt időszakban 4 orvos is érdeklődött a praxis iránt, melyről tájékoztatást ad a képviselőknek. Az előző testületi ülésen meghallgatták Dr. Bajmóczy Géza bemutatkozását, illetve a mai napon délelőtt személyesen jelent meg Dr. Erdős Gábor, akit alpolgármesterrel közösen hallgattak meg. Sajnos elfoglaltsága nem tette lehetővé, hogy a testületi ülésen tudjon bemutatkozni a képviselő-testületnek.

A doktor úr minden engedéllyel, illetve szakvizsgával rendelkezik, szeretne Táborfalván háziorvosként dolgozni. Szolgálati lakást igényelne.

A kormány a betöltetlen körzeti orvosi álláshelyekre szóló letelepedési támogatási pályázatok összegét jelentősen megemelte, mely pályázatok benyújtási határideje

október 15. A letelepedési támogatási összege ahhoz kötött, hogy hány éve nincs tartósan betöltve az álláshely. Táborfalván 3 éve nincs betöltve a 2. számú háziorvosi körzet álláshelye. Amennyiben támogatja a kormány a doktor úr letelepedési pályázatát, akkor vállalja, hogy legalább 6 évig ellátja a körzetet.

Nagy András képviselő: Javasolja Erdős doktort a 2. számú körzet ellátására.

Birinyi András alpolgármester: Személyesen találkozott a doktor úrral, aki nagyon korrekt, a szükséges engedélyekkel rendelkezik, szintén javasolja a feladat ellátására.

Halupka Miklós képviselő: Érdeklődik, hogy csak a letelepedési pályázat megnyerése esetén pályázik a doktor úr a feladat ellátására.

Tóth Bertalan polgármester: Ha nem nyerne letelepedési támogatást, akkor is érdekelné az álláshely.

Kiss Eszter képviselő: Mikortól praktizálna a doktor úr.

Tóth Bertalan polgármester: Tekintettel arra, hogy Búza doktornővel december 31-ig van szerződésük, ezért célszerű lenne január 1-től.

Halupka Miklós képviselő: Szabad szolgálati lakást tudnak biztosítani részére?

Tóth Bertalan polgármester: Igen a Kőrösi utcában lévő szolgálati lakás egyik része megüresedett.

Szagri László képviselő: A jelenlegi rendelési idő fog-e változni?

Tóth Bertalan polgármester: Nem. Kolek doktor úr helyettesítését továbbra is Búza doktor nő látja el.

Szagri László képviselő: Úgy gondolja, fiatalabb orvost kellene keresni, nem támogatja a javaslatot.

További hozzászólás nem lévén szavazásra teszi fel a II. számú háziorvosi körzet feladat ellátására Dr. Erdős Gábor jelentkező elfogadását.

Képviselő-testület 6 igen 1 nem szavazattal az alábbi határozatot hozta:

**72/2017.(X.12.) H a t á r o z a t**

**Táborfalva Nagyközség Önkormányzat Képviselő-testülete úgy dönt, hogy támogatja dr. Erdős Gábor háziorvosnak a Nemzeti Egészségbiztosítási Alapkezelő tartósan betöltetlen háziorvosi és fogorvosi körzeteket betöltő orvosok letelepedésének támogatására kírt pályázati felhívásra benyújtandó pályázatát.**

**Egyúttal szándékát fejezi ki arra vonatkozóan, hogy a tartósan betöltetlen Táborfalva II. számú orvosi körzet tekintetében dr. Erdős Gáborral, mint egészségügyi szolgáltatóval – nevezett orvos személyes közreműködésével – legalább 6 éves időtartamra feladat –ellátási szerződést kíván kötni.**

**Felhatalmazza a polgármestert a 2018. január 1-el létrejövő Feladat ellátási szerződés aláírására.**

**Határidő: szándéknyilatkozat kiadására azonnal**

**Feladat ellátási szerződés megkötésére november 15.**

**Felelős: polgármester**

További hozzászólás nem lévén a polgármester megköszönte a részvételt és a rendkívüli testületi ülést bezárta.

Kmft

Tóth Bertalan Kundra Erika

polgármester jegyző

Birinyi András Szagri László

jkv. hitelesítő jkv. hitelesítő